CELEX: 32019R0444
Language: ro
Date: 2019-03-19 00:00:00
Title: Regulamentul de punere în aplicare (UE) 2019/444 al Comisiei din 19 martie 2019 de modificare a Regulamentului de punere în aplicare (UE) 2015/2447 în ceea ce privește formularele pentru angajamentele garantului și includerea costurilor de transport aerian în valoarea în vamă în vederea retragerii Regatului Unit din Uniune

20.3.2019   
               
               
                  RO
               
               
                  Jurnalul Oficial al Uniunii Europene
               
               
                  L 77/61
               
            
         REGULAMENTUL DE PUNERE ÎN APLICARE (UE) 2019/444 AL COMISIEI
         din 19 martie 2019
         de modificare a Regulamentului de punere în aplicare (UE) 2015/2447 în ceea ce privește formularele pentru angajamentele garantului și includerea costurilor de transport aerian în valoarea în vamă în vederea retragerii Regatului Unit din Uniune
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 6 alineatul (3) litera (b), articolul 76 litera (a) și articolul 100 alineatul (1) litera (b),
         întrucât:
         
                     (1)
                  
                  
                     Regatul Unit a prezentat, la 29 martie 2017, notificarea intenției sale de a se retrage din Uniune în temeiul articolului 50 din Tratatul privind Uniunea Europeană. Tratatele nu se vor mai aplica Regatului Unit de la data intrării în vigoare a unui acord de retragere sau, în lipsa încheierii unui acord, la doi ani după respectiva notificare, și anume începând cu data de 30 martie 2019, cu excepția cazului în care Consiliul European, în acord cu Regatul Unit, decide în unanimitate să extindă această perioadă.
                  
               
                     (2)
                  
                  
                     În cazul în care tratatele încetează să se aplice Regatului Unit și pe teritoriul acestuia, mărfurilor introduse pe teritoriul vamal al Uniunii din Regatul Unit vor trebui să li se aplice taxe vamale. În conformitate cu articolul 71 din Regulamentul (UE) nr. 952/2013, costul transportului până la locul în care mărfurile sunt introduse pe teritoriul vamal al Uniunii trebuie să fie inclus în valoarea în vamă a mărfurilor importate. Procentele din totalul costurilor de transport aerian care trebuie incluse în valoarea în vamă sunt stabilite în anexa 23-01 la Regulamentul de punere în aplicare (UE) 2015/2447 al Comisiei (2). După retragerea sa din Uniune, Regatul Unit ar trebui adăugat în lista corespunzătoare de țări terțe din anexa respectivă.
                  
               
                     (3)
                  
                  
                     Formularele pentru angajamentele garantului sunt stabilite în anexele 32-01, 32-02 și 32-03 și în capitolele VI și VII din anexa 72-04. Aceste formulare enumeră statele membre ale Uniunii și celelalte părți contractante la Convenția privind regimul de tranzit comun (3), astfel cum a fost modificată prin Decizia nr. 1/2017 a Comisiei mixte UE-AELS privind tranzitul comun (4) (denumită în continuare „convenția”). În cazul în care tratatele încetează să se aplice Regatului Unit, acesta nu ar mai trebui să fie inclus între statele membre în aceste formulare. Cu toate acestea, Regatul Unit și-a exprimat dorința de a adera la convenție în calitate de parte contractantă distinctă de la data următoare celei în care tratatele încetează să se mai aplice Regatului Unit și pe teritoriul acestuia, și a îndeplinit condițiile de aderare. În cazul aderării respective, Regatul Unit ar trebui să fie enumerat printre celelalte părți contractante la convenție în formularele pentru angajamentele garantului.
                  
               
                     (4)
                  
                  
                     Intrarea în vigoare a prezentului regulament are caracter urgent, Dispozițiile prezentului regulament referitoare la includerea costurilor transportului aerian din Regatul Unit în valoarea în vamă și la eliminarea trimiterilor la Regatul Unit din acea parte a formularelor pentru angajamentele garantului desemnată pentru statele membre ar trebui să se aplice de la data următoare celei în care tratatele încetează să se mai aplice Regatului Unit și pe teritoriul acestuia, cu excepția cazului în care acordul de retragere încheiat cu Regatul Unit a intrat în vigoare până la acea dată. Dispozițiile referitoare la includerea trimiterilor la Regatul Unit în lista celorlalte părți contractante la convenție în formularele pentru angajamentele garantului ar trebui să se aplice de la data aderării Regatului Unit la convenție ca parte contractantă separată, cu excepția cazului în care acordul de retragere încheiat cu Regatul Unit a intrat în vigoare până la data următoare celei în care tratatele încetează să se mai aplice Regatului Unit și pe teritoriul acestuia.
                  
               
                     (5)
                  
                  
                     Măsurile prevăzute de prezentul regulament sunt conforme cu avizul Comitetului Codului Vamal.
                  
               ADOPTĂ PREZENTUL REGULAMENT:
         
            Articolul 1
            Regulamentul de punere în aplicare (UE) 2015/2447 se modifică după cum urmează:
            
                        1.
                     
                     
                        În anexa 23-01, în tabel, în ultimul rând din prima coloană („Zona Q”) se adaugă următoarele cuvinte:
                        „, Regatul Unit”.
                     
                  
                        2.
                     
                     
                        În anexa 32-01, punctul 1 se modifică după cum urmează:
                        
                                    (a)
                                 
                                 
                                    după cuvintele „Regatul Suediei” se elimină cuvintele „, Regatul Unit al Marii Britanii și Irlandei de Nord”;
                                 
                              
                                    (b)
                                 
                                 
                                    după cuvintele „Republica Turcia” se introduc cuvintele „, Regatul Unit al Marii Britanii și Irlandei de Nord”.
                                 
                              
                  
                        3.
                     
                     
                        În anexa 32-02, punctul 1 se modifică după cum urmează:
                        
                                    (a)
                                 
                                 
                                    după cuvintele „Regatul Suediei” se elimină cuvintele „, Regatul Unit al Marii Britanii și Irlandei de Nord”;
                                 
                              
                                    (b)
                                 
                                 
                                    după cuvintele „Republica Turcia” se introduc cuvintele „, Regatul Unit al Marii Britanii și Irlandei de Nord”.
                                 
                              
                  
                        4.
                     
                     
                        În anexa 32-03, punctul 1 se modifică după cum urmează:
                        
                                    (a)
                                 
                                 
                                    după cuvintele „Regatul Suediei” se elimină cuvintele „și Regatul Unit al Marii Britanii și Irlandei de Nord”;
                                 
                              
                                    (b)
                                 
                                 
                                    după cuvintele „Republica Turcia”, se introduc cuvintele „, Regatul Unit al Marii Britanii și Irlandei de Nord”.
                                 
                              
                  
                        5.
                     
                     
                        În anexa 72-04, partea II se modifică după cum urmează:
                        
                                    (a)
                                 
                                 
                                    în capitolul VI, la rubrica 7, după cuvintele „Turcia –” se introduc cuvintele „Regatul Unit”;
                                 
                              
                                    (b)
                                 
                                 
                                    în capitolul VII, la rubrica 6, după cuvintele „Turcia –” se introduc cuvintele „Regatul Unit”.
                                 
                              
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Articolul 1 alineatul (1), articolul 1 alineatul (2) litera (a), articolul 1 alineatul (3) litera (a) și articolul 1 alineatul (4) litera (a) se aplică de la data următoare celei în care tratatele încetează să se mai aplice Regatului Unit și pe teritoriul acestuia, în temeiul articolului 50 alineatul (3) din Tratatul privind Uniunea Europeană.
            Articolul 1 alineatul (2) litera (b), articolul 1 alineatul (3) litera (b), articolul 1 alineatul (4) litera (b) și articolul 1 alineatul (5) se aplică din ziua în care Regatul Unit aderă la Convenția privind regimul de tranzit comun.
            Cu toate acestea, prezentul regulament nu se aplică în cazul în care, până la data următoare celei în care tratatele încetează să se aplice Regatului Unit și pe teritoriul acestuia în temeiul articolului 50 alineatul (3) din Tratatul privind Uniunea Europeană, a intrat în vigoare un acord de retragere încheiat cu Regatul Unit în temeiul articolului 50 alineatul (2) din Tratatul privind Uniunea Europeană,
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 19 martie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 269, 10.10.2013, p. 1.
         
            (2)  JO L 343, 29.12.2015, p. 558.
         
            (3)  JO L 226, 13.8.1987, p. 2.
         
            (4)  Decizia nr. 1/2017 a Comisiei mixte UE-AELS privind tranzitul comun din 5 decembrie 2017 de modificare a Convenției din 20 mai 1987 privind regimul de tranzit comun (JO L 8, 12.1.2018, p. 1).